2.1 ปัจจัยเสี่ยง

  1. สภาพภูมิอากาศ

  เนื่องจากวัตถุดิบหลักของบริษัทและบริษัทย่อยมาจากผลผลิตทางการเกษตร
  แนวโน้มผลการดำเนินงานของบริษัทและบริษัทย่อยยังคงขึ้นอยู่กับปัจจัยที่ควบคุมไม่ได้ ได้แก่
  สภาพภูมิอากาศ ปริมาณน้ำฝน และผลผลิตของวัตถุดิบที่ออกสู่ตลาดในแต่ละฤดูกาล นอกจากนี้
  ในส่วนของบริษัทเอง ยังขึ้นอยู่กับปริมาณและราคาน้ำมันปาล์มดิบ
  ซึ่งเป็นต้นทุนการผลิตหลักของโรงงานกลั่นน้ำมันปาล์มบริสุทธิ์

  2. ราคาน้ำมันปาล์มผันผวน

  ราคาน้ำมันปาล์มดิบรายเดือนโดยเฉลี่ยในปี 2551 มีการเคลื่อนไหวในช่วงระหว่าง
  17.02-36.26 บาทต่อกิโลกรัม และราคาเฉลี่ยทั้งปีอยู่ที่ 28.96 บาทต่อกิโลกรัม เพิ่มขึ้นร้อยละ
  18 จากปี 2550 ในปัจจุบัน มีความต้องการใช้น้ำมันปาล์มเพื่อนำไปผลิตเป็นพลังงานทดแทน
  จึงทำให้ราคาน้ำมันปิโตรเลียมกลายมาเป็นอีกปัจจัยหนึ่งที่มีส่วนกำหนดราคาน้ำมันปาล์มด้วย
  ซึ่งยิ่งจะทำให้ราคาน้ำมันปาล์มในปัจจุบันมีความผันผวนมากขึ้น
  ส่งผลสะท้อนไปยังต้นทุนวัตถุดิบที่ผันผวน อย่างไรก็ตาม
  บริษัทสามารถบรรเทาความเสียหายที่อาจจะเกิดขึ้นจากภาวะความเสี่ยงดังกล่าวได้จากการบริหารจัดการสินค้าคงคลังทั้งในด้านวัตถุดิบและสินค้าเพื่อจำหน่ายอย่างระมัดระวัง
  และจะต้องติดตามตัวเลขที่เกี่ยวข้องกับผลผลิต การส่งออก
  ปริมาณน้ำมันปาล์มคงเหลือทั้งในประเทศและต่างประเทศ
  รวมถึงราคาน้ำมันปิโตรเลียมในตลาดโลกอย่างใกล้ชิด ทั้งนี้
  เพื่อเป็นข้อมูลสำหรับฝ่ายบริหารที่จะต้องคาดการณ์ราคาและปริมาณน้ำมันปาล์มดิบที่จะออกสู่ตลาดในแต่ละฤดู

  3. การแทรกแซงราคาโดยภาครัฐ

  ในปีที่ผ่านมา ภาครัฐมีการแทรกแซงอุตสาหกรรมน้ำมันปาล์มในรูปแบบต่างๆ กัน ได้แก่

  1. เมื่อวันที่ 22 มกราคม 2551 คณะรัฐมนตรีมีมติอนุมัติให้มีการนำเข้าน้ำมันปาล์มดิบใสภายใต้
  AFTA โดยให้องค์การคลังสินค้าเป็นผู้นำเข้าจำนวน 30,000 ตัน ภายในวันที่ 29 กุมภาพันธ์
  2551 เพื่อผ่อนคลายการขาดแคลนน้ำมันปาล์มซึ่งเกิดขึ้นตั้งแต่เดือนพฤศจิกายน 2550
  แต่การอนุมัติล่าช้า ทำให้เมื่อมีการนำเข้าในช่วงปลายเดือนกุมภาพันธ์ 2551
  ปริมาณผลผลิตได้เพิ่มขึ้นอย่างมาก ทำให้ราคาน้ำมันปาล์มปรับลดลงอย่างรวดเร็ว

  2. เมื่อวันที่ 19 พฤศจิกายน 2551
  คณะรัฐมนตรีมีมติให้ดำเนินนโยบายแทรกแซงตลาดน้ำมันปาล์มดิบ ปี 2551/52
  เพื่อแก้ไขปัญหาราคาปาล์มน้ำมันตกต่ำ
  โดยกำหนดให้รับซื้อผลปาล์มจากเกษตรกรในราคากิโลกรัมละ 3.50 บาท
  และกำหนดราคาน้ำมันปาล์มดิบที่กิโลกรัมละ 22.50 บาท ปริมาณ 100,000 ตัน
  ในขณะที่ราคาน้ำมันปาล์มดิบในตลาดโลกขณะนั้นอยู่ที่ประมาณ 14-15 บาท/กิโลกรัม
  แต่เริ่มดำเนินการรับซื้อจริงในเดือนมกราคม 2552 ซึ่งเป็นช่วงที่ผลผลิตออกสู่ตลาดน้อย
  ทำให้ราคาในประเทศดีดตัวสูงขึ้นเกินกว่าราคาแทรกแซง

  นอกจากนั้น ในปี 2551 กรมการค้าภายในมีการปรับเพดานราคาจำหน่ายปลีกน้ำมันปาล์ม 2 ครั้ง
  โดยครั้งแรกปรับขึ้นเมื่อวันที่ 28 มกราคม 2551
  เป็นการปรับขึ้นเพดานราคาจำหน่ายปลีกจากเดิมขวดละ 43.50 บาท เป็น 47.50 บาท
  (รวมภาษีมูลค่าเพิ่ม) และล่าสุดเมื่อวันที่ 24 ตุลาคม 2551
  กรมการค้าภายในได้ปรับลดเพดานราคาจำหน่ายปลีกจาก 47.50 บาท เป็น 38 บาท
  เพื่อลดภาระค่าครองชีพให้กับผู้บริโภค แต่ในเดือนพฤศจิกายน
  รัฐบาลกลับดำเนินนโยบายแทรกแซงตลาดน้ำมันปาล์มดิบปี 2551/52
  เพื่อแก้ไขปัญหาราคาปาล์มน้ำมันตกต่ำ

  กรณีดังกล่าวข้างต้น ได้ทำให้ผู้ประกอบการเกิดความสับสนในแนวนโยบายที่ไม่สอดคล้องกัน
  รวมถึงการมีมุมมองที่แตกต่างกันในหน่วยงานของภาครัฐ ซึ่งเป็นการบิดเบือนกลไลตลาด
  และได้ส่งผลกระทบต่อเนื่องไปยังผู้ประกอบการที่จะต้องใช้ความระมัดระวังในการดำเนินธุรกิจ

  4. ภาวะซบเซาของเศรษฐกิจโลก

  ในเดือนพฤศจิกายนและธันวาคม 2551 การส่งออกของไทยตกต่ำลงอย่างมาก
  ซึ่งคาดว่าภาวะดังกล่าวจะยังคงต่อเนื่องในปี 2552 เนื่องจากตลาดส่งออกที่สำคัญ ได้แก่
  ประเทศสหรัฐฯ กลุ่มยุโรป และประเทศญี่ปุ่น ล้วนเข้าสู่ภาวะถดถอยทางเศรษฐกิจ
  สถานการณ์ดังกล่าวคาดว่าจะส่งผลกระทบต่อการส่งออกผักผลไม้แปรรูปของบริษัทย่อย คือ
  บริษัทอาหารสากล จำกัด (มหาชน) และบริษัทยูเนี่ยนฟรอสท์ จำกัด